text: [{"text_idx": "#000004", "text": "Waraanni Suudaan March11/2019 prezdaant Umar Hasan Al-Bashiir taayitaa irraa fonqolchuun, hanga filannoon geggeeffamutti mana marii waraanaa waggaa lamaaf biyya bulchu hundeessuu labsee ture. Haata\u2019u malee lammiileen biyyattii labsii kana mormuun waraanni aangoo biyya bulchuu humnaan qabate, mootummaa ce\u2019umsaa siviilotaan hogganamuuf dabarsee akka kennuu gaafataa turan."}, {"text_idx": "#000005", "text": "Haaluma kanaan manni marii waraana Suudaan fi gamtaan paartiilee mormitootaa marii geggeessaniin, mootummaa ce\u2019umsaa qaamota hunda hammate hundeessuuf walii galan. Haata\u2019u malee Waraanni Suudaan mana marii mootummaa ce\u2019umsaa hundaayu keessatti gaheen ol\u2019aanaan akka kennamuuf gaaffii kan dhiheesse yoo tahu, gamtaan mormitootaa yaada waraana biyyattii kana diduu isaa hordofuun marichi torbee dabre addaan citee ture."}]